Narvik Studentersamfunn

Utmerkelser

Studentersamfunnet har ulike utmerkelser som deles ut av ulike komitéer, eller bestemmes av årsmøtet:

Store og Lille Bjørn

Prisene Store og Lille Bjørn – dvs. av hhv. første og annen grad – tildeles studenter som gjennom frivillig engasjement har gjort mye positivt for studentmiljøet i Narvik. Det utdeles maksimalt to Lille Bjørn og én Store Bjørn i løpet av høstsemesteret og maksimalt to Lille Bjørn på vårsemesteret. Lena R. Silseth er den som sist ble tildelt Store Bjørn. Prisen omfatter blant annet et diplom, blomster og en kosebamse i en størrelse som tilsvarer prisens grad. Tidligere har prisen også inkludert et gravert krus.

Sprellemannsprisen

Sprellemannsprisen tildeles individer, grupper, foreninger, lag eller lignende som har gjort mye for barn og unge i lokalområdet. Det er stipulert i prisens statutter at det skal være mennesker som fortsatt jobber med den saken, og prisen er ment som en stimulans til videre arbeid for det en fikk prisen for. Prisen inkluderer en håndlagd unik statue og en blomsteroppsats, som også gis til de andre kandidatene.

Æresmedlemskap

Æresmedlemskap tildeles personer som har gjort en viktig innsats for studentmiljøet. Det er ingen øvre begrensning på antallet æresmedlemmer, og medlemskapet varer livet ut. Æresmedlemskap ble gjeninnført i 2011 som et ledd i Hauge og Silseths arbeide for å få tilbake gamle tradisjoner som på 2000-tallet var gått tapt.

1955–1994

Narvik studentersamfunn har sitt utspring i 1955, da Narvik Teknikersamfunn ble stiftet.
I Vinterfestuka 1973 ble studentenes Radio Stroganoff svært populær da denne inntok eteren. Året etter hadde piratradioen sine første sendinger med stereolyd. Etter ti år med prøvesendinger fikk Narvik Teknikerradio i 1982 konsesjon til å sende med 15 watt på 101MHz. I 1989 begynte radioen med helårsdrift.
Den 14. mai 1992 ble friluftsgruppen Jägermeister stiftet.

1994–2001

Som en følge av sammenslåingen av de tre ulike institusjoner for høyere utdanning i byen, ble Høgskolen i Narvik etablert i 1994. Som en følge av dette besluttet årsmøtet å omdøpe Narvik Teknikersamfunn omdøpt til Narvik Studentersamfunn. Radioamatørklubben LA7MB ble opprettet samme år. Året etter ble Narvik Studentbibellag opptatt som en egen klubb.
På høsten i 2000 berget NSS og dataklubben SysRq datatreffet NaIT, som var heller dårlig planlagt fra de opprinnelige arrangørens side. Sent i 2000 ble det kjent at Teknikerkroa, som holdt til i kjelleren på HiN, måtte stenges grunnet problemer med rømningsveiene. Datatreffet Lano ble samme året arrangert i det bomberommet hvor vektløftningsklubben Stærk(ar) i 2012 hadde sine lokaler.
Den såkalte Henningsværkomiteen konkluderte i 2001 med at Foreningen Narvik Studentersamfunn burde omgjøres til en stiftelse, grunnet nye lover og regler. Dette ble vedtatt ved årsmøtet i 2001. Teknikerkroa ble samme år nedlagt da den ikke lenger fikk dispensasjon fra brannforskriftene.

2002–2005

Vinterfestuka 2002 førte stiftelsen inn i store økonomiske vanskeligheter. SysRq arrangerte i 2002 NaIT i samarbeid med frivillige studenter og andre fra det omkringliggende området.
I 2003 kjøpte og renoverte Studentsamskipnaden i Narvik (SSiN) et nye lokaler i sentrum til studentene. Dette studenthuset ble kjent som OT-gården, og var ment som det første ledd i en plan om for å bygge et større studentbygg i sentrum, som skulle inneholde boliger, butikker, klubber, et utested samt andre leietakere. En ny to-etasjes kro ble åpnet i  OT-gården. Denne ble etter hvert holdt åpen uken gjennom. Året etter viste det seg at stiftelsesformen var svært kostnadskrevende. Studentersamfunnets midler gikk i all hovedsak til å dekke utgifter til regnskap, revisortjenester og lignende. Det ble undersøkt hvorledes SNN bedre kunne organiseres. Den nye kroen var dessuten svært dyr i drift, da det viste seg å være betydelig mer komplisert å drive en kommersiell kro i sentrum, enn en kro i kjelleren ved Høgskolen i Narvik.

2005–dags dato

Foreningen Narvik Studentersamfunn ble i 2005 grunnlagt i det som ble omtalt som ‘splittelsen’. Stiftelsen var i økonomisk henseende for tung å drive, så et nytt studentersamfunn ble opprettet og all aktivitet flyttet over i dette, med mindre det av juridiske grunner måtte forbli i den gamle stiftelsen. Stiftelsen påtok seg ansvaret for selve driften av Tekniker’n, Studentavisa Origo, Narvik Studentradio samt enkelte større arrangement à la datatreffet NaIT. Stiftelsen frøs alle klubbenes økonomiske midler. Alle klubbene som hadde penger plassert i den gamle stiftelsen, endte nå opp tomhendte. Stiftelsen fikk nå anledning til å få økonomien i stand, samt å drive de mer omfattende av virksomhetene.
Det nye studentersamfunnet tok form i 2006, og bevilgninger ble for første gang på lenge utbetalt til klubbene. Utgifter til drift og regnskap var så godt som ikke-eksisterende i den nye foreningen. Det ble opprettet digitale medlemsregistre, og oppslutningen om studentersamfunnet tiltok igjen. En rekke nye klubber ble opprettet, og tradisjoner som utdelelsen av Lille og Store bjørn ble gjenopptatt på juleballet.
Grunnet økonomiske problemer ble utestedet Tekniker’n i 2007 redusert til å omfatte nederste etasje. Til gjengjeld fikk man gratis leie av lokalet. Gjennom 2007 var det høy aktivitet i NSS.
NaIT 2008 ble den siste utgaven av dette datatreffet, da leggingen av kunstgress i Narvik-hallen i 2009 umuliggjorde videre gjennomføring. Aktiviteten i NSS dalte noe, men kjerneklubbene holdt stand.
Den forventede utbyggingen av Tekniker’n uteble, og i mars 2009 la studentkroen ned. Intet alternativ ble tilbudt studentene før i november, da klubbkvelder ble lansert som et fast innslag i skolens kantine. Dette ble en suksess, og dannet grunnlaget for videre krodrift. Sundance, et arrangement påbegynt på 90-tallet som de senere år hadde gått med overskudd, ble arrangert for siste gang i februar dette året.
Etter et allmøte i oktober 2010 ble det flere arbeidsgrupper nedsatt for å undersøke fire ulike alternativer til studentkro. Ingen av disse viste seg umiddelbart som gjennomførbare. I desember ble det undersøkt om den gamle kroen igjen kunne brukes, da dette var den foretrukne løsning. Presidentskapet overleverte samme måned studentersamfunnet en liste over alle eiendelene de ønsket å kjøpe fra stiftelsen, slik at NSS kunne overta utstyret.
I januar 2011 overdro SSiN så godt som alt utstyr som var eid av Stiftelsen Narvik Studentersamfunn (SNS). Kjøpet ble finansiert med en bevilgning på kr. 100.000, hvor studentersamfunnet da beholdt kr. 40.000, primært til å sikre videre drift. I årets første måneder var det en del planlegging og dokumentasjon og ryddingen og ombyggingen begynte formelt den 9. mars. Kroa hadde sin offisielle åpning den 1. april, med en midlertidig skjenkebevilgning for Vinterfestuka dette året. I samme periode fikk Narvik Studentradio FM-konsesjon, og begynte å sende døgnet rundt på FM-båndets 94.1MHz.
Den 29. februar 2012 ble klubbene Eksos, Near-HiN, Kunst og design samt Zing Zano, nedlagt. Av disse hadde sistnevnte skolekor mye aktivitet gjennom sin levetid, med konserter og turnéer. Near-HiN hadde på sin side en god del aktivitet tidlig i sin historie, men dabbet senere av. De to andre nedlagte klubbene omfattet aldri noen organisert aktivitet.